Flemming Bonne Hansen (SF), 2007-12-13:
Jeg havde jo som nyvalgt til Folketinget gerne ønsket mig, at jeg kunne holde en jomfrutale, som kunne være med til at samle dette Folketing.
Men jeg må beklage, at SF ikke er enig i det emne, vi drøfter i dag.
Jeg vil give udtryk for, at lovforslaget burde være delt i to særskilte forslag.
Jeg finder, det er en lidt underlig sammenblanding at skulle forholde sig til på den ene side forslag, som vedrører regler om udbud og øget konkurrenceudsættelse, og på den anden side forslag om, hvorvidt en Skanderborgmodel skal ophøjes til lov.
Det er to helt forskellige problemstillinger, der skal tages stilling til, og her må jeg erklære mig enig med hr. Rasmus Prehn.
Indledningsvis vil jeg så tillade mig at citere fra statsministerens åbningstale, hvor han siger: Vi vil sikre bedre ledelse, bedre rammer for medarbejderne og modernisering af de offentlige institutioner.
Alle kontrolregler skal være til åben og kritisk debat.
Er en regel overflødig, skal den fjernes.
Det var ordene i åbningstalen.
SF er naturligvis enig i de synspunkter og vil foreslå velfærdsministeren, at hun trækker lovforslaget og gør sig en overvejelse over, om der ikke her er tale om en ny overflødig, centralt styret kontrolfunktion på vej ud til kommunerne, og eventuelt overveje at lade forslaget indgå i forhandlingerne om kvalitetsreformen, hvor disse emner eller temaer jo er med i forhandlingerne.
Forslaget giver velfærdsministeren en bemyndigelse til en yderligere statslig regelstyring og kontrol med den bemyndigelse, der ligger til ministeren.
Der gives ministeren bemyndigelse til at lave regler om kontroltilbud på kommuners og regioners beregning på egen udførelse af en opgave, som er besluttet sendt i udbud.
Bemyndigelsen omfatter også, at klagenævnet kan behandle overtrædelser af de nye regler for kontroltilbud.
SF betragter lovforslaget som en helt ny, overflødig kontrol af kommunerne.
Regeringens behov for at detailstyre kommuner og regioner fornægter sig så sandelig ikke.
Her vil jeg gøre opmærksom på, at kommunalreformen jo netop er vedtaget med henblik på at skabe bæredygtige kommuner, som skal kunne løfte det politiske arbejde op på et højere niveau og et mere professionelt plan.
Regeringen kan også være helt tryg ved, at kommunerne har en fantastisk stor interesse i og incitament til at løse samtlige opgaver bedst og billigst.
SF finder det dybt problematisk at vedtage et forslag, som signalerer mistillid til det kommunale selvstyre.
Kommunalreformen er i en fase, hvor kommunerne lige nu har brug for arbejdsro og ro til at udvikle nye ledelsesformer og samarbejdsmodeller samt gennemføre omfattende omstillingsprocesser.
Der er ikke brug for flere kontrolforanstaltninger, men der er meget brug for, at der vises mere tillid, samspil og samarbejde.
Den del af lovforslaget, som omhandler såkaldt lovliggørelse af Skanderborgmodellen, er efter vores opfattelse helt overflødig, og den sender et signal om, at der skal gøres op med det traditionelle udvalgsstyre og hvordan regeringen ønsker, at kommunerne nu fremover skal organisere sig.
Der er allerede nu mulighed for at eksperimentere inden for rammerne af § 65, stk. 2, så forslaget er aldeles overflødigt.
Man kan i øvrigt undre sig over, at det lige er Skanderborgmodellen, der nu skal ophøjes til lov.
Så som det formentlig står klart for enhver, har SF ikke nogen sympati for nogen dele af lovforslaget, og vi vil stemme imod.